*KУЛТУРНИ ЦЕНТАР*

 *„СВЕТОЗАР МАРКОВИЋ“ЈАГОДИНА*

#  ПЛАН И ПРОГРАМ РАДА

 *ЗА 2022. ГОДИНУ*

 ***Директор***

 ***Небојша Петровић***

### *БИОСКОПСКИ ПРОГРАМ*

 Биоскопски програми су једна од основних делатности Културног центра Јагодина. Треба напоменути да су даља техничка осавремењавања киноприказивачке опреме неопходна, будући да се савремене дистрибутивне перформансне усавршавају огромном брзином. Ни један биоскоп који нема дигитални биоскопски пројектор није у могућности да прикаже најновија филмска остварења и велике филмске хитове, такозване мејџоре, и зато сматрамо да је од огромног значаја за одржавање биоскопа у животу управо набавка сопствене дигиталне опреме новије генерације.

 Током 2022. године у плану је да се у јагодинском биоскопу прикаже преко 150 филмова, што обухвата домаћу и страну продукцију, као и филмове за децу.

С’обзиром на то да су Министарство културе и Филмски центар Србије током 2021. године издвојили знатно више средстава за домаћи филм, него годинама у назад, може се очекивати да понуда домаћих филмова у 2022. години буде најбогатија до сада.

 Поред тога, у плану је и организација тематских филмских ревија, као и ревија савременог француског филма, на основу сарадње са Француским институтом у Београду, коју смо успоставили и успешно одржавали од 2013. године. Такође нам је у плану успостављање сличне сарадње са Гете институтом у Београду, која би се првенствено заснивала на ревијама савременог немачког филма.Такође, у сарадњи са Културним центром Горњег Милановца одржаћемо и ревију кратког филма, који је у ствари избор најбољих микро, мини и кратких филмова са недавно завршеног Међународног филмског фестивала кратка форма, као и сарадња са фестивалима ауторског и документарног филма, посебно са фестивалском селекцијом „Слободна зона“ и „Белдокс“.

Крајем 2020. године Културни центар Јагодине потписао је Меморандум о приступању републичкој Мрежи малих биоскопских приказивача, од чега се очекује да значајно побољша услове биоскопског приказивања, будући да ће јагодински биоскоп у наредним годинама у свим контактима са дистрибутерима, као и у решавању битних питања за функционисање приказивачке делатности наступати као део Мреже приказивача, а не самостално. На тај начин, мали приказивачи, међу њима и биоскоп Јагодина имаће много јачу и респектабилнију позицију у свим преговорима, као и у планирању програмских активности, јер је размена садржаја у оквиру Мреже једна од основних ставки Меморандума.

 Осим продаје биоскопских карата на благајни Културног центра и током 2022. као и претходних година, планирају се и организоване посете биоскопу за предшколску и школску децу по ценама са попустом, бесплатне пројекције за децу са посебним потребама, а динамика ће бити одређена наставним плановима и програмима.

 План је да се током 2022. године настави и Летња биоскопска башта Културног центра у Аква парку у Јагодини, која је, због објективних околности, била прекинута током 2020. године. Планирамо да ову сарадњу наставимо и током наредног лета, али у много већем и озбиљнијем обиму. За публику то би значило да ће читавог лета бар једном недељно моћи да гледа филмове на отвореном и то бесплатно.

 План нам је да у 2022.покушамо да обезбедимо средства за куповину сопственог дигиталног пројектора путем аплицирања на конкурсу Министарства културе или подршком од стране буџета града Јагодине.На тај начин бисмо повећали нето-зараду што се прихода од биоскопских пројекција тиче и самим тим повећали сопствена средства Културног центра.

## ***ПОЗОРИШНИ ПРОГРАМ***

 Позоришни програми спадају у редовне активности Културног центра, а током 2022. године планира се да се у Јагодини изведе више позоришних представа познатих позоришних кућа из Београда. Поред тога, Културни центар Јагодине уступио је значајан простор Градском позоришту, како сцени за одрасле, тако и дечјој сцени, којима припадају термини четвртком.

 Салу Културног центра за позоришне програме користе и друге позоришне трупе: Дечје позориште Јагодина, ,,Велики театар’’, ,,Арт круг’’, Омладински културни центар, Драмски студио Гиманзије и Педагошког факултета за извођење својих позоришних представа. У целини гледано, грађанима Јагодине у просеку је недељно доступна по једна позоришна представа за децу и по једна за одрасле.

 Новина којој ћемо у 2022. години посветити посебну пажњу јесте формирање и развијање дечје позоришне сцене, као и сцене за младе у сарадњи са основним и средњим школама у Јагодини. У плану је да се током сезоне 2022./2023. поставе најмање три дечје позоришне представе и најмање две представе за младе.

 Од јесени 2014. године један од најпознатијих позоришних фестивала у Србији, фестивал ,,Дани комедије'' званично је припојен Културном центру.

Поред седам такмичарских представа и осме која се изводи у част награђених глумаца, вишегодишња пракса је да Културни центар организује и извођење победничких позоришних представа са фестивала ,,Дани комедије'' , а та ће пракса бити настављена и у 2022. години.

Наравно,све ово зависи и од ситуације изазване Ковид-панденијом(јер већ две године нисмо били у могућности да одржимо Фестивал,чији су се термини поклопили са порастом броја заражених),као и техничким могућностима због грађевинских радова на згради Културног центра.

У склопу „Дана комедије“,покренут је позоришни часопис ,,Комедија'',као увод у припреме за обележавање 50. јубиларног Фестивала комедије,али и као часопис који ће обогатити културну и позоришну сцену Србије.

У часопису су заступљени текстови најеминентнијих позоришних стваралаца Србије, а часопис би требало да и у 2022. изађе у два наврата.Наравно,то све зависи од Оснивача,јер је Одлуком о буџету града за 2022.год,цео пројекат „Дана комедије“(у оквиру кога егзистира и часопис)остао ван могућности финансирања у текућој години.Ми радимо на томе,да та одлука буде промењена.

##### ДЕЧИЈЕ ПОЗОРИШНЕ ПРЕДСТАВЕ

Програмском концепцијом Културног центра одређена је динамика сарадње са основним и средњим школама са територије нашег градског подручја,која подразумева да се позоришне или биоскопске представе одржавају најмање једном месечно. У том смислу, планирали смо да или закупом или путем размене са већ поменутом Дечјом, позоришном сценом прикажемо већи број представа за децу свих узраста, као и представе за младе. Приоритет у организацији дечјег програма свакако ће имати јагодинске дечје позоришне сцене, а у плану су и дечје представе позоришта ,,Талија'' из Београда, позоришта ,,Театрић'' из Београда, као и позоришних сцена ван Београда.

***MУЗИЧКИ ПРОГРАМИ***

Приоритетни музички програми Културног центра у Јагодини одвијаће се у оквиру ,,Музичке јесени’’, која се организује новембра и почетком децембра. Поред тога, музички програми одвијају се углавном на летњој позорници у Излетишту„Поток“.

 У оквиру ,,Музичке јесени’’ планира се гостовање више класичних и џез састава(у зависности од репертоара, цене и могућности наше сцене).

 Традиција фестивала ,,Музичка јесен’’ је наступ ученика музичке школе ,,Владимир Ђорђевић’’ из Јагодине и Школе за музичке таленте из Ћуприје.

Поред тога,ношени искуством од претходне године,уз сагласност и подршку Града,у плану је и одржавање једног броја концерата поп или рок музике,на градском тргу(популарном „Скверу омладине“).

Новина коју Културни центар планира да уведе и разради током 2022. године јесте формирање Градског хора при Културном центру. Сведоци смо да многи културни центри широм Србије у оквиру својих делатности имају и градски хор, па сматрамо да Јагодина располаже и добрим певачима и добрим едукаторима који би тај хор могли да воде.

Такође,планирамо и одржавање једног броја рок,поп и концерата забавне музике на градском тргу.

***KУЛТУРНО-ЗАБАВНИ, НАУЧНИ, ОБРАЗОВНИ ПРОГРАМИ***

 У своје досадашње активности Културни центар убраја и велики број научних скупова, трибина, промоција књига, изложби и слично.

 У циљу побољшања културне понуде, проширивања делатности Културног центра активностима које су већ предвиђене у акту о регистрацији, а на крају и у циљу остваривања значајнијег материјалног ефекта, однoсно, зараде, планирано је да се ове године успостави пословна сарадња са издавачким кућама ,, Вулкан'',,Океан’’ ,,Алнари’’, ,,Едитор’’ ,,Паидеа’’ и ,,Лагуна’’ из Београда у циљу реализације продајне изложбе књига у фоајеу Културног центра.

 У оквиру књижевних програма планирано је да се одржи већи број промоција књига јагодинских али и писаца из Београда и других крајева Србије. Такође напомињемо да ћемо одржати сарадњу са члановима књижевног клуба ,,Ђура Јакшић’’,као и књижевног клуба“Душко Дачић“.

 Посебна активност током 2022. године биће усмерена на обележавање јубилеја великих српских писаца, које ћемо реализовати у сарадњи са Народном библиотеком, Гимназијом и Музичком школом.Такође,намера нам је да у 2022.години афирмишемо одређене и значајне датуме из наше историје,културе,стваралаштва и да их обележимо стручним предавањима и округлим столовима.

Као посебну ставку, планирали смо наставак културне сарадње са амбасадама страних земља у Београду, успостављање нових као и одржавање већ успостављених односа ( са Бразилом, Кипром, Јапаном, Русијом, Палестином и др.). Од јесени 2016. године Културни центар започео је сарадњу са Клубом здравља ,,Поморавље'' и Црвеним крстом Јагодине на организовању здравствених трибина на теме из области здраве исхране, заштити од болести, здравог начина живота и слично. Ова сарадња одвија се већ пет година, веома успешно, а биће настављена и у 2022. години .

#### ИЗДАВАЧКА ДЕЛАТНОСТ

**1.Часопис „Комедија“**

У марту 2019. Године Културни центар Јагодине покренуо је издавање позоришног часописа Фестивала ,,Дани комедије'' – „Комедија“.

 Према плану, годишње из штампе излазе два броја часописа – у марту и у октобру, што важи и за 2022. годину, у којој би из штампе требало да изађу шести и седми број часописа ,,Комедија''.

Поред тога, у плану су и издања посвећена добитницима награда на Фестивалу, као и стручним театарским темама.

**Напомена:**Часопис „Комедија“се издаје у оквиру Пројекта Културног центра“Дани комедије“,као посебне ставке у Буџету Града.

С`обзиром да Град због пандемијске ситуације и грађевинских радова на згради Културног центра,није предвидео Одлуком о буџету Града Јагодине за 2022.годину одржавање овог пројекта,тренутно су нам све активности везане за овај сегмент стопиране,због немогућности преузимања обавеза или плаћања у оквиру овог пројекта.Ми ћемо наставити да се залажемо за измену Одлуке о буџету,како бисмо реализовали овај значајан пројекат не само за Културни центар и Јагодину,већ и за целу Србију.

 **2.Билтен“Културни мозаик Јагодине“**

Сам билтен је осмишљен као штампано издање о свим културним дешавањима на простору Јагодине(изложбе,промоције књига,представе,концерти,научна предавања,...).Билтен би излазио једном месечно(или квартално) и давао осврт на културна дешавања у оквиру Установа културе у Граду,али и око културних дешавања у нашим селима.Такође,у оквиру њега говорили бисмо и о значајним културним институцијама,њиховим архивама,културним делатницима,као и значајним личностима из историје Јагодине,који су овде рођени или живели и стварали.

„Културни мозаик“је замишљен као публикација која ће бити и сведочанство о културни дешавањима у Граду,али и као врста едукативног штива за читаоце.

**3.Издавање Монографије у част десетог,јубиларног „Аниматорфеста“**

Монографија која ће обухватити приказ десетогодишње егзистенције Фестивала“Аниматорфест“-од скромних почетака,до републичког и данас Европског фестивала анимације.

**4.Часопис“Анимарт“**

Часопис се покреће у оквиру Пројекта:“Европски фестивал анимације деце и младих-АНИМАТОРФЕСТ“,у част десетогодишњег јубилеја.

Пратиће анимирану сцену Србије,рад наших школа анимације,фестивала анимације,али и дешавања на пољу анимације у Европи и свету.Часопис излази из штампе на годишњем нивоу са два издања.

#### ЛЕТЊА СЦЕНА У ИЗЛЕТИШТУ“ПОТОК“-„ЂУРЂЕВО БРДО“

 Током лета 2022. године Културни центар планира да по осамнаести пут организује програме на отвореном, на летњој сцени Излетишта“Поток“, а под покровитељством Скупштине града Јагодине. Ова манифестација осмишљена је и до сада реализована на начин који укључује велики број учесника, младих, талентованих и успешних уметника, као и прослављених имена српске уметничке сцене, али и домаћих културно-уметничких друштава са подручја Града која су остварила завидан ниво квалитета програма.

 Такође, последњих година на овој сцени одвија се јединствена манифестација у Србији-„Велика народна игранка“, уз учешће највећих звезда народне музике и музичких оркестара . Игранкама у просеку присуствује по неколико хиљада људи по програму, а та тенденција биће настављена и у 2022. Години,уколико пандемијске мере буду то дозволиле.

 Планирано је да се на овом простору програми, позоришне представе, концерти, представе за децу и други музичко-сценски програми, одржавају сваког викенда током летњих месеци. Почетак програма на Летњој сцени планиран је за почетак маја, а крај манифестације за половину септембра 2022. године.

Напомињемо да су сви наведени програми подложни променама, јер није могуће детаљно планирање активности које укључују оволики број учесника,као ни сам развој ситуације са Ковид-пандемијом.

***ПЛАН И ПРОГРАМ РАДА ГАЛЕРИЈЕ КУЛТУРНОГ ЦЕНТРА ЗА 2022. ГОДИНУ***

 Програм Галерије Културног центра у 2022. години биће прилагођен новим просторно - техничким а условима који су последица радова на изградњи нове позришне сале Културног центра.

То значи да ће Галерија и у 2022. години бити усмерена ка пројектима мањег обима али несмањeног уметничког значаја. Упркос отежаним условима трудимо се да развијемо алтернативне методе рада и нове моделе комуникације са публиком.

 Подстицање примене нових технологија у култури, умрежавање, пројекти који подстичу истраживачки рад и креативно мишљење, рад на унапређењу збирке установе биће од важности у наредној години.

 Путем учешћа на Конкурсу Министарства културе за финансирање уметничких дела из области визуелних уметности, Културни центар наставиће са прибављањем уметничких дела за Збирку установе.

 Конкурс ће се као и ранијих година одвијати кроз неколико фаза:

 1. Објављивање Јавног позива уметницима за подношење понуда за финасирање уметничких дела,

 2. Прикупљање понуда и обрада података,

 3. Формирање комисије за селекцију и избор радова за аплицирање код Министарства културе,

 4. Припрема и потписивање уговора о откупу дела

 5. Транспорт радова, опремање , публиковање.

**10. АНИМАТОР ФЕСТ**

**Европски фестивал анимираног филма деце и младих**

 Фестивал анимираног филма деце и младих Србије- АНИМАТОР ФЕСТ покренут је 2013. са циљем да афирмише националну продукцију анимираних филмова, анимиране филмове европских дечијих и омладинских студија и пажљиво одабране ауторске филмове за децу и тинејџере.

 Током девет година трајања, од првог издања фестивала 2013. године, који је представио националну продукцију филмова деце и младих, сваке године уносили смо одређене новине у програму, тражили и унапређивали концепт који ће одговарати циљевима које смо поставили а то су популаризација уметности анимације и подстицање дечије филмске продукције. Тако данас имамо разноврстан такмичарски програм, од дечијих филмова до филмова за децу и младе, постали смо фестивал за читаву породицу, место окупљања љубитеља анимације, место сусретања старих и нових гостију, место где се размењују искуства и праве планови за даљу сарадњу међу појединцима и студијима анимације.

 Десето, јубиларно издање Европског фестивала анимираног филма деце и младих у 2022. години засниваће се на концепту такмичарског програма у три категорије,:

1.Деца - до 15 година,

2.Млади - до 18 година

3.Филмови за децу и младе у оквиру које се представљају професионална филмска остварења.

 Поред такмичарског програма у делу пратећих активности одржаће се и ликовне изложбе, мастер клас радионице, ретроспективе филмова сродних фестивала.

 Иако првобитно осмишљен као креативна платформа за популаризацију и развој националне дечје анимиране продукције, фестивал је 2017. године прерастао у међународни културни догађај,а од 2018. године фестивал представља и професионалну ауторску селекцију анимираних филмова.

 10. Аниматор фест, одржаће се од 31. августа до 4. септембра 2022. године. Путем интернет платфорими и непосредним позивањем, Аниматор фест објавиће позив за пријаву филмова 1. фебруара 2022. и он ће трајати до 31. маја. Након тога селекциона комисија направиће избор филмова који ће ући у званичан такмичарски програм у свим категоријама.

 Од визуелног идентитета фестивала, преко пратећих активности до главног такмичарског програма трудимо се да сарађујемо са врхунским уметницима али пре свега са уметницима који воле рад са децом, који су и сами деца и који осећају важност деловања на пољу едукације и медијског описмењавања младих људи.

 И ове године жеља нам је да у пројекат укључимо читаву заједницу и да фестивал учинимо што доступнијим и транспарентнијим. И у 2022. години у плану су пројекције на отвореном и бројни музички догађаји.

**СМОТРА РЕЦИТАТОРА „ПЕСНИЧЕ НАРОДА МОГ“**

Ова манифестација је део успостављеног система такмичења које координира Савез аматера Србије. Културни центар Јагодина деценију уназад организује градску и окружну смотру. Обе манифестације окупљају најбоље рецитаторе Поморавског округа а драгоцена је јер култивише говорни израз код младих, негује уметност лепе речи, и афирмише српски језик и књижевност. Такмичења у рецитовању почињу марта месеца, најпре школска такмичења, потом градско и окружно у априлу месецу.

 Културни центар традиционално обезбеђује најбољима награде у виду књига и даље се стара о упућивању првопласираних учесника на финално републичко такмичење „Песниче народа мог“.

***Годишњи план и програм активности***

***у области народног стваралаштва и аматеризма***

***за 2022. годину***

**1."СУСРЕТИ СЕЛА"**

Културни центар "Светозар Марковић",под покровитељством Скупштине Града,а у сарадњи са Месним заједницама села учесника,организује традиционалну манифестацију **"Сусрети села."**

Ова манифестација,са циљем очувања народне баштине и културног идентитета,окупља активна културно-уметничка друштва са територије Града Јагодине.Сезона приказивања програма обично почиње у првим зимским месецима текуће године,да би,по завршетку,кренуле друге смотре по већ утврђеним терминима.

Учесници,по редоследу одређеном жребањем,сваког викенда приказују целовечерњи програм,током два такмичарска круга,у којима се смењују гости и домаћини.

Манифестацију прати и оцењује трочлани жири (за три програмске целине : музичку,кореографску,драмску),да би се,на крају,збиром укупних бодова,одредили најбоље пласирани КУД-ови у прва три места.

Манифестација по правилу почиње у селу које је било победник претходне сезоне,а завршава се финалним наступом на летњој сцени Излетишта „Поток“,где се изводе најбоље тачке целокупног садржаја манифестације.

2.У првој половини априла,одржава се **Општинска смотра дечијег стваралаштва у категорији изворног стваралаштва и фолклора у кореографији.**

Ова смотра,у организацији јагодинског Културног центра,уз сарадњу са МЗ села Багрдана,такмичарског је карактера и обухвата две категорије : од 1. до 4. као и од 5.до 8. разреда.

Победници стичу право учешћа на окружним смотрама и то : за **изворни фолкор у Рековцу,а затим на Републичку смотру у Ратини**,као и за **Фолкор у кореографији у Рачи Крагујевачкој**,а потом и **Републичкој смотри у Краљеву**.

3.Друга половина маја резервисана је за **Окружну смотру сеоских ансамбала у стилизованој кореографији.**

Ова годишња манифестација,такмичарског и селективног карактера,одржава се у селу Милошеву,позната као **"Моравски вез".**

Учесници су старије фолклорне групе са територије Јагодине и региона које изводе игре у кореографији.Обавезно је присуство селектора који процењује и рангира наступе,а затим даје препоруке за учешће на **Смотри фолклорних ансамбала села Србије**,које се **одржава у Кличевцу.**

4.Средином јуна,у **Старом Ланишту**,одржава се **Окружна смотра народног стваралаштва одраслих - Сабор Свете Тројице.**

Овај Сабор такође обухвата учеснике (културно-уметничка друштва) са територије Града Јагодине и региона.Селекцијом се,најбољи извођачи,упућују на **Сабор "Прођох Левач,прођох Шумадију",** који се одржава у **Каленићу**.Добар пласман каленићког Сабора,обезбеђује учешће на Сабору **народног стваралаштва Србије.**(Петровац на Млави)

5.Месеца јула,у **Новом Ланишту**,одржава се **Окружна смотра певачких група**.

Манифестација,позната као **Фестивал традиционалне песме Шумадије и Поморавља**,окупља певачке групе свих активних културно -уметничких друштава са територије Града Јагодине и региона.Селекционог је карактера и рангира мушке и женске певачке групе,дуете,солисте и солисте у оквиру групе.

Најбоље пласирани учесници,упућују се на **Републичку смотру** изворних песама,која се одржава сваке године августа месеца,у **Приликама код Ивањице** .

Све манифестације су у складу са важећим календаром Савеза аматера Србије.

Организатор је **Културни Центар "Светозар Марковић**",под покровитељством **Скупштине Града Јагодина**,а у сарадњи са МЗ села, са територије Јагодине.

 Такође, током 2022. године у плану нам је и рад на формирању Градског КУД-а.

НАПОМЕНА:Одржавање свих наведених манифестација,због великог броја учесника,зависи од епидемиолошке ситуације изазване Ковид-пандемијом.